送陳應求赴官
作者：黄公度
朝代：宋

paragraphs: 莫辭酒，且聽歌，休被驪駒白玉珂。
主人勸客終今夕，明日長亭可奈何。
金風蕭蕭鏖餘熱，砌蟲唧唧助凄切。
此時景物不勝愁，况是離人心欲折。
陳侯陳侯，貌巖巖而俊整，才浩浩而清絕。
有如壺山之萬仞巑岏，壽水之千尋瑩澈。
青芝赤箭藥籠儲，金鐘大鏞廊廟須。
天生奇才爲時出，容易棄擲天南隅。
君不見馬賓王，新豐一逆旅。
又不見公孫弘，菑川一老儒。
逢辰立譚取卿相，至今文采照天衢。
廣文官舍雖落莫，刀筆不與俗吏俱。
公餘更勤五車讀，未必不是北門西掖之權輿。
刺桐古城花欲燃，舊遊人物想依然。
憑君到彼訪二陸，向道故人飽飯度殘年。